《府教和章狎至再用韵为谢》
宋代·萧立之

平生故人谁绨袍，元龙湖海风裁高。吟诗仓卒供十手，清水新淬龙文刀。

壮如沙场驰百马，奇如甘蝇飞如射。寒笺字字明华星，掩耳不及春霆惊。

一天风月四方钱，冷淡未必输华鲜。人生端有不朽事，虚名岂足惊乌鸢。

小年担书走京国，腕中一笔万斛力。近来言语不惊人，出户谁复思安仁。

何当解鞯饲我驴，娇儿喜归争挽须。来时雪花大如席，缫车卷玉鸣桑枯。

一年春风又如客，山中无人吟不得。烦君远致北海秋，雁鹜行中洗朱墨。

作者简介：萧立之（一二○三～？）（生年据本集卷下《壬午元日试笔……》“年似渭滨人样子”、“记前壬午甫能冠”推定），原名立等，字斯立，号冰崖，宁都（今属江西）人。理宗淳祐十年（一二五○）进士。历知南城县，南昌推官，通判辰州。宋亡归隐。有《冰崖诗集》二十六卷，已佚。明弘治十八年九世孙敏辑刊《冰崖公诗拾遗》三卷。事见本集末附萧敏《识后》，明嘉靖《赣州府志》卷九有传。　萧立之诗，以《四部丛刊》影印明弘治十八年刻本为底本。新辑集外诗附于卷末。